A BIZOTTSÁG HATÁROZATA
(2007. május 10.)
a pisztrángok vírusos vérfertőzése (VHS) és a pisztrángfélék fertőző vérképzőszervi elhalása (IHN) nevű halbetegségek közül egy vagy több tekintetében mentes övezetek és mentes halgazdaságok jegyzékének létrehozásáról szóló 2002/308/EK határozat I. és II. mellékletének módosításáról
(az értesítés a C(2007) 1989. számú dokumentummal történt)
(EGT vonatkozású szöveg)
(2007/345/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelvre (1) és különösen annak 5. és 6. cikkére,
mivel:
(1)
A 2002/308/EK bizottsági határozat (2) bizonyos halbetegségekre vonatkozóan meghatározza a mentes övezetek és a nem mentes övezetekben lévő mentes halgazdaságok listáját.
(2)
Németország, Franciaország és Olaszország benyújtotta a megfelelő indokolásokat a területén lévő egyes halgazdaságokban a pisztrángok vírusos vérfertőzése (VHS) és a pisztrángfélék fertőző vérképzőszervi elhalása (IHN) vonatkozásában a nem mentes övezetekben található mentes gazdaságok elismerése céljából. A benyújtott dokumentáció igazolja, hogy ezek az övezetek megfelelnek a 91/67/EGK irányelv 6. cikke követelményeinek. Ennélfogva jogot nyertek a nem mentes övezetben található mentes gazdaság minősítésre, és fel kell őket venni a mentes gazdaságok jegyzékébe.
(3)
Németország, Franciaország és Olaszország benyújtották a megfelelő indokolásokat a területükön a VHS és az IHN vonatkozásában mentes övezetek elismerése céljából. A benyújtott dokumentáció tanúsítja, hogy ezen övezetek megfelelnek a 91/67/EGK irányelv 5. cikke követelményeinek. Ezek ennélfogva megfelelnek a mentes övezetek státusára vonatkozó követelményeknek, és ezekkel a mentes övezetek jegyzékét ki kell egészíteni.
(4)
Svédország a területén lévő egyes partmenti területekre vonatkozóan benyújtotta a mentes övezetek státusának megszerzéséhez szükséges, a VHS-re és az IHN-re vonatkozó indoklásokat. A beadott dokumentáció igazolja, hogy ezek a területek megfelelnek a 91/67/EGK irányelv 5. cikke követelményeinek. Ezért a VHS és IHN vonatkozásában Svédország teljes területét mentesnek kell tekinteni.
(5)
Németország értesítést küldött az IHN előfordulásáról egy olyan övezetben, amelyet korábban e betegségtől mentesnek tekintettek. Következésképpen ez az övezet tovább nem szerepelhet IHN-mentes gazdaságként a 2002/308/EK határozatban. Az övezet átszervezését követően azonban egyes részei mentesek maradtak a VHS-től és az IHN-től, míg más területek csupán VHS-mentesnek tekinthetők. A mentes övezetek jegyzékét ennek megfelelően módosítani kell.
(6)
Dánia bejelentette, hogy a VHS és az IHN vonatkozásában mentes egyik gazdaság nem felel meg azoknak a követelményeknek, amelyek alapján VHS-mentesnek lehetne tekinteni. Következésképpen ez a halgazdaság tovább nem szerepelhet VHS-mentes gazdaságként.
(7)
Finnország arról küldött értesítést, hogy a vírusos vérfertőzés (VHS), illetve a fertőző vérképzőszervi elhalás (IHN) halbetegség tekintetében a „mentes övezet” vagy a „nem mentes övezetben lévő mentes halgazdaság” minősítés megszerzésére irányuló programok jóváhagyásáról szóló, 2003. augusztus 28-i 2003/634/EK bizottsági határozattal elfogadott VHS-mentességi programja (3) elkészült. A Finnország által átadott dokumentáció azt mutatja, hogy a területéhez tartozó összes partmenti térség - kivéve a felszámolási intézkedések hatálya alá eső térségeket - megfelel a „mentes övezetekkel” szemben támasztott követelményeknek, és ezért fel kell venni a 2003/308/EK határozat „mentes övezeteinek” jegyzékébe.
(8)
Olaszország arról számolt be, hogy elkészült a 2003/634/EK határozattal elfogadott VHS- és IHN-mentességi programja. Ez az övezet jogosult a mentes övezet minősítésre, és fel kell venni a mentes övezetek jegyzékébe.
(9)
A franciaországi „mentes övezeteket” vagy a „nem mentes övezetben lévő mentes halgazdaságokat” úgy kell átszervezni, hogy jobban tükrözzék a szóban forgó tagállam földrajzi és igazgatási helyzetét.
(10)
Ezért a 2002/308/EK határozatot ennek megfelelően módosítani kell.
(11)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/308/EK határozat az alábbiak szerint módosul:
1.
Az I. melléklet helyébe e határozat I. mellékletének szövege lép.
2.
Az II. melléklet helyébe e határozat II. mellékletének szövege lép.
2. cikk
E határozat címzettjei a tagállamok.
Kelt Brüsszelben, 2007. május 10-én.